All Black Frizell sê jammer ná hofverskyning | Netwerk24
27 Julie 2021 16:29
Shannon Frizell neem in Junie in Auckland aan 'n oefensessie van die All Blacks deel. Foto: Getty Images
Die saak spruit uit 'n voorval in 'n plaaslike nagklub in Mei en twee van die aanklagte teen die 27-jarige Frizell is vir die beweerde aanranding van 'n vrou.
Hy is nie gevra om te pleit nie en aangesien dit sy eerste oortreding is, het die regter beslis dat hy onder meer beradingsessies moet bywoon. Hy sal sy samewerking aan die polisie moet gee en sal dan nie 'n misdaadgeskiedenis hê nie.
Frizell, 'n Tongaan van geboorte, het die buite die hof 'n verklaring uitgereik.
"Ek wil van hierdie geleentheid gebruik maak om te sê hoe jammer ek is vir my gedrag in die voorval in Mei vanjaar.
"Ek wil veral die twee mense wat betrokke was, verskoning vra en ook vir die skade wat ek aangerig het," het Frizell gesê.
"Ek het myself en ook ander in die steek gelaat, en sal nou alles in my vermoë doen om mense se vertroue in my te herstel. Ek het reeds 'n plan van aksie om met behulp van beraders aan sekere aspekte van myself te werk."
Borgtog is toegestaan aan Frizell en hy is beveel om nie alkohol te gebruik of enige van die slagoffers voor sy volgende verskyning in September te kontak nie.
Frizell het in die All Blacks se onlangse toetse teen Fidji diens gedoen en is ook in die groep vir die Rugbykampioenskap later vanjaar. – Reuters